Smeralda ringopapago

Smeralda ringopapago aŭ Smeraldkola ringopapago () kaj ankaŭ ringopapago de Layard, estas mezgranda papago de la genro Psittacula de la Psitakuledoj, loĝanta reproduktulo kaj endemio de Srilanko. La alternativa ordinara nomo de tiu birdo memorigas pri la brita natursciencisto Edgar Leopold Layard; lia unua edzino, Barbara Anne Calthrop, kiun li edzinigis en 1845, estas memorata en la specia epiteto.

Aspekto
La papago de Layard estas verda papago, 29 cm longa inkluzive de vosto ĝis 13 cm longa. Plenkreskulo havas bluet-grizajn kapon kaj dorson, apartigitajn per helverda kompleta kolumo. Estas larĝa nigra mentonstrio kaj la vosto estas blueca kaj pinte flava. La supra mandiblo de la maskla beko estas ruĝa kaj la malsupra mandiblo estas bruna.

La ino estas simila, sed havas tute nigran bekon kaj malpli verdan sur la vizaĝo ol la masklo. Nematuraj birdoj estas ĉefe verdaj, kun oranĝa beko.

Kutimaro
La Layard-papago estas birdo de arbaroj, precipe ĉe la randoj kaj en maldensejoj, kaj ankaŭ ĝardenoj. Ĝi estas surloke ofta. Ĝi spertas lokajn movojn, pelatajn ĉefe de la havebleco de la fruktoj, semoj, burĝonoj kaj floroj, kiuj konsistigas ĝian dieton. Ĝi estas malpli sociema ol kelkaj el siaj parencoj, kaj kutime estas en malgrandaj grupoj ekster la reprodukta sezono, kiam ĝi ofte manĝas kun pagodosturnoj. Ĝia flugo estas rapida kaj rekta, kaj la voko estas raŭka babilado. Ĝi nestas en truoj en grandaj arboj, kie la ino demetas 3-4 blankajn ovojn.

Referencoj

Bibliografio
 Birds of India by Grimmett, Inskipp and Inskipp, 
Josep del Hoyo, Andrew Elliott, Jordi Sargatal (eld.): Handbook of the Birds of the World. Volume 4: Sandgrouse to Cuckoos. Lynx Edicions, Barcelona, 1997. ISBN 8487334229
Joseph Michael Forshaw: Parrots of the World - An Identification Guide. Princeton University Press, Princeton 2006, ISBN 978-0-691-09251-5.

 Eksteraj ligiloj 

World Parrot Trust  Parrot Encyclopedia – Species Profiles
BirdLife International (2024).  Emerald-collared Parakeet Nicopsitta calthrapae Alirita la 4an de Marto 2025.

Kategorio:Papagedoj
Kategorio:Birdoj de Azio